b'\n_START_ARTICLE_\nRapska torta\n_START_SECTION_\nPovijest\n_START_PARAGRAPH_\nIzvorni recept potje\xc4\x8de iz 12. stolje\xc4\x87a. Legenda kazuje da je 1177. godine prvi put poslu\xc5\xbeena papi Aleksandru III. kada je posjetio Rab i blagoslovio tamo\xc5\xa1nju katedralu Uznesenja Marijina._NEWLINE_Izvornu su slasticu od zaborava sa\xc4\x8duvale \xc4\x8dasne sestre iz samostana sv. Antuna Padovanskog i benediktinke iz samostana sv. Andrije, a legenda o torti te recept za njezinu pripremu ra\xc5\xa1irio se po cijelom Sredozemlju. Tako se rapska torta i dan-danas jede u Veneciji, u koju je recept odnesen prije vi\xc5\xa1e od tri stolje\xc4\x87a. Ona se nalazi u ponudi nekih tamo\xc5\xa1njih poznatih slasti\xc4\x8darnica, a priprema se i u ku\xc4\x87ama te poslu\xc5\xbeuje, ba\xc5\xa1 kao i na Rabu, u vrijeme najve\xc4\x87ih blagdana._NEWLINE_Torta je u pro\xc5\xa1losti bila rezervirana samo za uglednike i bogate gra\xc4\x91ane jer je bila izuzetno skupa, budu\xc4\x87i da u nju ide kilogram o\xc4\x8di\xc5\xa1\xc4\x87enih badema.'